CELEX: 32021R1068
Language: bg
Date: 2021-06-24 00:00:00
Title: Регламент (ЕС) 2021/1068 на Европейския парламент и на Съвета от 24 юни 2021 година за изменение на Регламент (ЕС) 2016/1628 по отношение на неговите преходни разпоредби за някои видове техника, оборудвана с двигатели с мощност в диапазон, по-голям или равен на 56 kW и по-малък от 130 kW, както и по-голям или равен на 300 kW, с цел справяне с въздействието на кризата с COVID-19 (текст от значение за ЕИП)

30.6.2021   
               
               
                  BG
               
               
                  Официален вестник на Европейския съюз
               
               
                  L 230/1
               
            
         РЕГЛАМЕНТ (ЕС) 2021/1068 НА ЕВРОПЕЙСКИЯ ПАРЛАМЕНТ И НА СЪВЕТА
         от 24 юни 2021 година
         за изменение на Регламент (ЕС) 2016/1628 по отношение на неговите преходни разпоредби за някои видове техника, оборудвана с двигатели с мощност в диапазон, по-голям или равен на 56 kW и по-малък от 130 kW, както и по-голям или равен на 300 kW, с цел справяне с въздействието на кризата с COVID-19
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 114 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     С Регламент (ЕС) 2016/1628 на Европейския парламент и на Съвета (3) се определят изискванията за граничните стойности за емисиите на газообразни и прахови замърсители и за процедурите за ЕС одобряването на типа на различни категории двигатели за извънпътна подвижна техника.
                  
               
                     (2)
                  
                  
                     Датите, които се прилагат за новите гранични стойности за емисиите, обозначени като „етап V“ в Регламент (ЕС) 2016/1628, са определени с цел да се предостави на производителите ясна и подробна информация и да им се осигури достатъчно време за преминаване към етап V, като същевременно се намали значително административната тежест за органите по одобряването.
                  
               
                     (3)
                  
                  
                     Поради избухването на COVID-19 и свързаните с това смущения във веригата на доставки и производството производителите на извънпътна подвижна техника, наричани в Регламент (ЕС) 2016/1628 „производители на оригиналното оборудване“ или „ПОО“, срещнаха затруднения при спазването на предвидените в посочения регламент срокове 30 юни 2020 г. и 31 декември 2020 г. за производството и пускането на пазара на техника, оборудвана с някои категории двигатели, които отговарят на по-малко строги гранични стойности на емисиите от тези на етап V. Поради това Регламент (ЕС) 2016/1628 беше изменен с Регламент (ЕС) 2020/1040 на Европейския парламент и на Съвета (4) с цел посочените срокове да бъдат удължени с 12 месеца.
                  
               
                     (4)
                  
                  
                     Тъй като продължаващите смущения във веригата на доставки и производството, причинени от пандемията от COVID-19, все още водят до забавяния при производството и пускането на пазара на техника, оборудвана с други категории двигатели (а именно двигатели с мощност в диапазон по-голям или равен на 56 kW и по-малък от 130 kW, както и по-голям или равен на 300 kW), които отговарят на по-малко строги гранични стойности на емисиите в сравнение с тези от етап V, е много вероятно ПОО да не бъдат в състояние да спазят предвидените в Регламент (ЕС) 2016/1628 срокове 30 юни 2021 г. и 31 декември 2021 г. за производството и пускането на пазара на техниката, оборудвана с тези двигатели, без тези производители да понесат сериозни икономически щети.
                  
               
                     (5)
                  
                  
                     Предвид настоящите обстоятелства и с цел да се гарантира безпрепятственото функциониране на вътрешния пазар, да се осигури правна сигурност и да се избегне потенциално смущение на пазара, е необходимо да се удължи действието на преходните разпоредби на Регламент (ЕС) 2016/1628 за тези категории двигатели.
                  
               
                     (6)
                  
                  
                     Като се има предвид, че удължаването на действието на преходните разпоредби няма да окаже въздействие върху околната среда, тъй като съответните преходни двигатели вече са произведени, съответните срокове следва да бъдат удължени с шест месеца за производството на техника, оборудвана с тези двигатели, и с девет месеца за пускането на пазара на тази техника.
                  
               
                     (7)
                  
                  
                     Доколкото целта на настоящия регламент, а именно да се удължи действието на някои преходни разпоредби на Регламент (ЕС) 2016/1628, не може да бъде постигната в достатъчна степен от държавите членки, а поради своя мащаб и последици може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел.
                  
               
                     (8)
                  
                  
                     Поради неотложността, предизвикана от извънредните обстоятелства, причинени от пандемията от COVID-19, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (9)
                  
                  
                     Поради това Регламент (ЕС) 2016/1628 следва да бъде съответно изменен.
                  
               
                     (10)
                  
                  
                     Предвид факта, че преходният период, предвиден в Регламент (ЕС) 2016/1628 за някои подкатегории двигатели, изтича на 31 декември 2021 г. и че ПОО могат да произвеждат извънпътна подвижна техника, оборудвана с преходни двигатели от тези подкатегории, до 30 юни 2021 г., настоящият регламент следва да влезе в сила по спешност в деня на публикуването му в Официален вестник на Европейския съюз,
                     
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Член 58 от Регламент (ЕС) 2016/1628 се изменя, както следва:
            
                        1)
                     
                     
                        В параграф 5 се добавя следната алинея:
                        „За двигателите от всички подкатегории, за които посочената в приложение III дата за пускане на пазара на двигатели от етап V е 1 януари 2020 г., с изключение на двигателите, посочени във втора и трета алинея, преходният период се удължава с девет месеца, а 18-месечният период по първа алинея се удължава с шест месеца.“;
                     
                  
                        2)
                     
                     
                        В параграф 7 се добавя следната буква:
                        
                                    „д)
                                 
                                 
                                    33 месеца от приложимата дата за пускане на пазара на двигатели по приложение III в случая по параграф 5, шеста алинея.“
                                 
                              
                  
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 юни 2021 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Становище от 9 юни 2021 г. (все още непубликувано в Официален вестник).
         
            (2)  Позиция на Европейския парламент от 10 юни 2021 г. (все още непубликувана в Официален вестник) и решение на Съвета от 18 юни 2021 г.
         
            (3)  Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53).
         
            (4)  Регламент (ЕС) 2020/1040 на Европейския парламент и на Съвета от 15 юли 2020 г. за изменение на Регламент (ЕС) 2016/1628 във връзка с неговите преходни разпоредби с цел справяне с въздействието на кризата с COVID-19 (ОВ L 231, 17.7.2020 г., стр. 1).